
Tisztelt Képviselő-testület!

Az Önkormányzat Szervezeti és Működési Szabályzatáról szóló 16/2019. (XII. 13.) rendelet 21. § (5) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.

…/2025. (IX. 25.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 21. § (5) bekezdése szerint előterjesztett polgármesteri tájékoztatót elfogadja.

Határidő: azonnal

Felelős: polgármester

Sülysáp, 2025. szeptember 19.

Horinka László s.k.

polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület előző munkaterv szerinti ülése óta az alábbi döntés végrehajtási határideje járt le:

	Határozat száma
	Határozat kelte
	Határozat tárgya
	Határidő
	Állapot

	58/2025
	2025.04.29
	Gólyahír Bölcsőde intézményvezetői beosztásának pályáztatása
	2025. szeptember 1-ig folyamatos
	Végrehajtva

	77/2025
	2025.05.29
	Ütemezett útfelújítási program megvalósítása
	2025. augusztus 30.
	Végrehajtva

	89/2025
	2025.06.19
	Gólyahír Bölcsőde intézményvezetőjének megválasztása, kinevezése
	2025. szeptember 1.
	Végrehajtva

	90/2025
	2025.06.19
	2025/2026-ös nevelési évben indítható óvodai csoportok számának, létszámainak meghatározása
	2025. szeptember 1.
	Végrehajtva

	106/2025
	2025.08.28
	Pályázat benyújtása a TOP_Plusz-1.2.3-21 Belterületi utak fejlesztése című felhívásra
	2025. szeptember 18.
	Végrehajtva


II. Tájékoztató az előző ülés óta történt fontosabb eseményekről
Augusztus 26-án tervegyeztetést folytattunk a Csokonai utcában megépítésre kerülő új óvodával kapcsolatban. Kisebb változtatások mellett folytatódhat a tervezés. Célunk, hogy még idén megindíthassuk a közbeszerzési eljárást!

Augusztusban három utcában végeztünk útburkolat-felújítást: A Határ utca és Hunyadi utca egy-egy szakasza, valamint a Széchenyi utca kapott iszapaszfalt bevonatot. A kivitelezés 21,8 millió forintba került, amelyet Sülysáp Város Önkormányzata saját forrásból finanszírozott. Az útfelújítás célja egységes, kátyúmentes felület kialakítása volt az aszfalt burkolattal rendelkező utcákban. 

Szeptember 1-jén Sülysápon is „becsengettek”; 8:00-kor a Sülysápi Szent István Általános Iskolában, 10:00-kor a Sülysápi Móra Ferenc Általános Iskola Vörösmarty utcai telephelyén vettem részt a tanévnyitó ünnepségen, és köszöntöttem a pedagógusokat, diákokat. A Sülysápi Móra Ferenc Általános Iskola Malom utcai telephelyén 8:00-kor Katus Norbert alpolgármester úr képviselte az önkormányzatot.

Az önkormányzat nevében vállalkozási szerződést kötöttem a 1. számú vízműkút felújítására. Bruttó 10,7 millió forintos díj ellenében. 2025. szeptember 30-ig a kivitelező elvégzi a vízműkút betétszűrős felújítását, melyre 12 hónapos, 80%-os vízhozam-garanciát vállalt. A munkálatok finanszírozását az önkormányzat saját forrásból biztosítja.

A Versenyképes Járások Program keretében Sülysáp 28,5 millió forintnyi vissza nem térítendő támogatáshoz jutott. Az elnyert támogatásból közbiztonsági és közlekedésbiztonsági fejlesztéseket valósítunk meg: fejlesztjük és korszerűsítjük a térfigyelő kamerarendszerünket, valamint gyalogos átkelőhelyeket létesítünk. A támogatói döntéseket a Nagykátai járás polgármestereivel közösen szeptember 3-án vehettük át Nagykátán.

Szeptemberben folytatódik a Malom utcában a járdaépítés: A TÁVÜSZ Kft munkatársai augusztusban az iskola előtti járdát szélesítették ki, most pedig a középső részen elöregedett, balesetveszélyessé vált részekre építenek térburkolatú járdát. A cég munkaerőhiánnyal küzd, ami nehezíti az előrehaladást ebben az ügyben.
Szeptember 5-én több órás áramszünet volt a településen, amit a 31-es út felől a Hevesy parkhoz beérkező vezeték két ponton történt szakadása, valamint a transzformátor meghibásodása okozott. Az MVM szakemberei a hibát helyreállították. Az áramszünettel érintett ingatlanokban közel 12 órán keresztül volt áramkimaradás.
A Hevesy-kastély tetőszerkezete július közepén egy vihar következtében megsérült. A további károk megelőzése érdekében ideiglenes fóliázást alkalmaztunk, amit sajnos a szél gyorsan tönkretett. Az önkormányzat vis maior pályázatot nyújtott be a helyreállításhoz, azonban a kérelmet elutasították, így a tető helyreállítását önerőből a TÁVÜSZ Kft. által végeztük el.
Szeptember 12-én elkészült a Szent István téren az új burkolat, így ismét be lehet hajtani gépjárművel, valamint az út mellett megépült több mint 20 parkolóhely is használható. Igyekszünk javítani a parkolási helyzeten, ezért a Polgármesteri Hivatal eddig elzárt udvarának megnyitásával további, közel 30 darab parkolóhelyet létesítünk. Ezek a parkolóhelyek a vízmű előtti parkoló végén kialakításra kerülő új úton közelíthetők majd meg, és várhatóan az év végével vehetők használatba.
Szeptember 12-étől egy helyi festőművész, Mosolygóné Alexa Klára munkáiból álló tárlatnak adott otthont a Wass Albert Művelődési Központ. A kiállítás, melyet Katus Norbert alpolgármester nyitott meg, egy héten keresztül volt látogatható. 
Szeptember 16-án helyszíni ellenőrzésre került sor az első lezárt, a Kiskókai utca rekonstrukciójára elnyert TOP Plusz pályázatunkkal kapcsolatosan. Az ellenőrzés gyorsan, probléma mentesen zajlott, az ellenőrök mindent rendben találtak, sőt külön kiemelték, hogy a projekt dokumentálása kifejezetten pontos és rendezett. Ezért köszönet illeti a hivatali kollégákat.
Szeptember 18-án ismét szépkorú sülysápi polgárt ünnepelhettünk: a sápi iskola egykori pedagógusát, Faragó Attilánét köszöntöttem 90. születésnapja alkalmából dr. Tóth Krisztina jegyzővel együtt.
Sülysáp, 2025. szeptember 19.

Horinka László s.k.

polgármester

